google/wiki40b huggingface dataset:
Roger Scruton

Sir Roger Vernon Scruton (skruːtən; sündinud 27. veebruaril 1944) on inglise filosoof ja publitsist, kes keskendub esteetikale ja poliitilisele filosoofiale, pooldab parempoolseid, traditsioonilis-konservatiivseid vaateid. 
Ta sai konservatiiviks 1968. aastal, olles kogenud 1968. aasta vasakpoolseid üliõpilasrahutusi Pariisis.
Erich Honecker

Erich Honecker (25. august 1912 Neunkirchen – 29. mai 1994 Santiago) oli Saksa DV poliitik, Saksamaa Sotsialistliku Ühtsuspartei keskkomitee peasekretär 3. maist 1971 kuni 18. oktoobrini 1989. 1976. aastast alates oli ta ka Saksa DV Riiginõukogu esimees.
Honecker liitus Saksamaa Kommunistliku Parteiga 1929. aastal. Samal aastal läks ta Moskvasse Lenini kooli õppima. 1931 tuli ta Saksamaale tagasi. Ta vahistati 1935. aastal ja mõisteti 1937. aastal 10 aastaks sunnitööle, kus viibis sõja lõpuni. Honecker asutas seejärel noorteorganisatsiooni Saksa Vaba Noorsoo Liit (FDJ) ja oli selle esimees 1946–1955. Seejärel viibis ta Moskvas koolitusel ning 1958–1971 oli ta SSÜP KK julgeolekusekretär. Selles ametis oli ta Berliini müüri ehitamise üks organisaatoreid ja oli vastutav Saksa DV piiri ületajate mahalaskmise eest.
Pärast Saksamaa ühinemist pandi ta 1990. aastal koduaresti ja talle esitati süüdistus riigireetmises, võimu kuritarvitamises ja korruptsioonis. Pärast vahistamiskäsku põgenes ta 13. märtsil 1991 koos abikaasa Margot Honeckeriga Moskvasse. Venemaa valitsus nõudis Honeckeride riigist lahkumist. 11. detsembril 1991 varjusid nad Tšiili saatkonda. 29. juulil 1992 saadeti Honecker tagasi Saksamaale. Tema abikaasa lendas Tšiilisse, kus elas nende tütar, kes oli tšiillasega abielus. Maksavähki põdev Honecker anti kohtu alla, kuid kohus otsustas, et ta on liiga haige ja ei elaks kohtupidamist üle ning tühistas 13. jaanuaril 1993 vahistamiskäsu. Honecker lendas seejärel kohe oma abikaasa ja tütre juurde Santiagosse. Ta suri seal 29. mail 1994 maksavähki.
Juri Butussov

Juri Butussov (ukraina keeles Юрій Євгенович Бутусов; sündinud 17. juunil 1976 Kiievis) on Ukraina ajakirjanik ja veebilehe Tsensor.NET peatoimetaja.
Aksel Erich Vooremaa

Aksel Erich Vooremaa (endise nimega Aksel Erich Wöhrmann; 27. detsember 1903 Kuressaare – 8. juuli 1941 Tartu, vanglas maha lastud) oli eesti vaimulik.
Ta lõpetas 1921 Kuressaare Eesti Ühisgümnaasiumi, õppis 1921–1926 Tartu Ülikooli usuteaduskonnas. Oli prooviaastal Kambja koguduses (Friedrich Wilhelm Ederbergi juures) ja Tartu Ülikooli koguduses (Hugo Bernhard Rahamägi juures). Ordineeriti pastoriks 27. märtsil 1927.
Aksel Erich Vooremaa töötas Tartu Maarja koguduses 1927–1934 õpetaja Robert Funke abiõpetajana. Aastatel 1934–1941 töötas ta Tartu Maarja koguduse õpetajana, olles samal ajal Tartumaa Kaitseliidu maleva õpetaja. Lisaks oli ta 1940–1941 Tartu praostkonna abipraost. 1939. aastal oli ta Eesti Evangeeliumi Luteriusu Kiriku Hooldusnõukogu liige.
Ta lasti NKVD poolt maha massimõrva käigus Tartu vanglas.

Tunnustused

29. märtsil 1937 annetatud kuldametirist.

Isiklikku

Tema isa Karl Wöhrmann oli Saaremaal Karja Katariina koguduse õpetaja
Jimmy Carter

Suhted hilisemate presidentidega

Carteri suhted Bill Clintoniga ei olnud head, kuna Clinton oli süüdistanud ühte Carteri poliitikat Arkansase kubernerivalimiste kaotamises 1980. aastal. Kuigi Clinton oli esimene demokraadist president pärast Carterit, ei kutsutud Cartereid tema ametissevannutamisele. Carter kritiseeris avalikult Clintoni administratsiooni moraali, kaasa arvatud Monica Lewinsky skandaali ja Marc Richile armuandmist, ning Clintoni ametiajajärgset elu, kui Clinton pidas kõnesid 350 000 dollari eest, lendas Aafrikasse oma miljardärist sõprade kallite eralennukitega ja omas suurt, kallist raamatukogu, mis võimendas tema ego, samas kui Carter lendas kommertslendudega ning avas Carteri keskuse.
Carter on kritiseerinud George W. Bushi administratsiooni ja Iraagi sõda. 2003. aastal avaldas ta The New York Timesis arvamusloo, kus ta hoiatas sõja tagajärgedest. Ta on kritiseerinud ka Suurbritannia peaminister Tony Blairi Bushi välispoliitika pimesi toetamise eest.
2008. aasta presidendivalimistel oli Carter ekspresidendina Demokraatliku Partei eelvalimistel superdelegaat, kus ta eelistas Barack Obamat Hillary Clintonile, ning oli vastu Clintoni asepresidendiks nimetamisele.
Carter toetas Barack Obamat tema ametiajal, kuid on kritiseerinud tema välispoliitikat, näiteks droonide kasutamist ning Guantanamo Bay vangilaagri sulgemise ebaõnnestumist.

Tunnustus

James Earl Carter valiti 1991. aastal Ameerika Filosoofiaseltsi liikmeks.
Aastal 2002 pälvis ta Nobeli rahuauhinna.
Lõopesa

Sisu

Filmi peategelasteks on aristokraatlik Avakjanide perekond, kes elab ühes Osmanite riigi väikelinnas. Nad ei võta kasvavat vaenulikkust armeenlaste vastu kuigivõrd tõsiselt, kuni pääseb valla armeenlaste genotsiid. Perekonna mehed tapetakse, erandiks on ainult noorem poeg, kel õnnestub tüdrukuks riietatuna pääseda. Ellujäänud perekonnaliikmed saadetakse jalgsimarsil konvoi saatel pagendusse kõrbesse. Lõpuks õnnestub Avakjanidel siiski põgenema pääseda, kuid põgenemise korraldanud Nunik hukkub.
Mahu kihelkond

Mahu kihelkond (Maum, Maholm) oli Virumaa muinaskihelkond.
On arvatud, et kihelkonnale andis nime Mahu küla.
Mahu kihelkond asus Soome lahe rannikul, asustuskeskusega Pada-Koila ümbruses, kust on teada kolm linnust, millest muinasaja lõpul oli arvatavasti kasutusel Pada linnus (teised olid Padaoru ja Koila linnused). Mahu kihelkond piirnes idas Askele, lõunas Lemmu ja läänes Rebala kihelkonnaga. Taani hindamisraamatu andmetel oli Mahu põllumajandusliku maa suuruseks 560 adramaad.
Muinaskihelkonna alale asutati 1220. aastatel Viru-Nigula kirikukihelkond.
Tipu looduskool

Tipu looduskool on keskkonnahariduskeskus, mis tegutseb Soomaa rahvuspargis Tipu külas vanas koolimajas. Tipu Looduskool MTÜ loodi 2007. aastal eesmärgiga anda vanale koolimajale uus elu ja luua piirkonda loodusharidust pakkuv kompleks. 
Tipu Looduskool pakub õppeprogramme ja koolitusi nii lastele kui täiskavanutele. Samuti korraldatakse matku, laagreid ja loodusõhtuid põnevate külalistega.
Tamarisk-kariksammal

Tamarisk-kariksammal (Frullania tamarisci) on kariksamblaliste sugukonda kuuluv sammaltaim. 
Ta on Eestis arvatud II kaitsekategooriasse (seisuga 2012).
Eestis võib neid leida kasvamas mitmetes metsatüüpides.
François Mauriac

François Charles Mauriac [franssu'a mori'ak] (11. oktoober 1885 Bordeaux – 1. september 1970 Pariis) oli prantsuse kirjanik, Nobeli kirjandusauhinna laureaat.
Keskaegne soe periood

Keskaegne soe periood ehk keskaja soe periood ehk keskaegne kliimaoptimum oli suhteliselt maheda (sooja) kliima periood Atlandi ookeani põhjaosa piirkonnas (ja üldse põhjapoolkeral) umbes aastatel 950–1250.
Sellele järgnes Põhja-Atlandi piirkonna kliimas järgnes sellele väikese jääajana tuntud külm periood ehk kliimapessimum.
Temperatuurid olid 9. ja 13. sajandi vahel kogu maailmas umbes 1 kuni 2 kraadi võrra või vähem kui 1 kraadi võrra kõrgemad kui väikesel jääajal. Näiteks Atlandi ookeani põhjaosas taandus paakjää põhja poole ja liustikud maismaal kadusid osaliselt. See soojenemine võimaldas näiteks viikingitel asustada Islandi (alates umbes 870. aastast) ja Gröönimaa. Põhja-Jäämeri oli laevatatav.
Euroopa sooja perioodiga võisid olla seotud ka teised selle aja soojaperioodid maailma muudes osades, sealhulgas Hiinas, Uus-Meremaal.
11. sajandil koostatud Viimsepäevaraamat (Domesday Book) loetleb Lõuna-Inglismaa 46 paika, kus sellal viinamarju kasvatati. Keskaegsel soojal ajal, mis enam-vähem kattus kõrgkeskajaga, olid Gröönimaal, mis sai oma nime sellase roheluse järgi, põllundusest elatuvate viikingite asundused.
Komikeelne Vikipeedia

Komikeelne Vikipeedia (komi keeles Коми Википедия) on Vikipeedia komikeelne versioon. See sai alguse augustis 2004.
Seal on 5321 artiklit ja 14305 lehekülge. Seal on 10613 registreeritud kasutajat (kellest aktiivseid on 13) ja 1 administraatorit.
Asuriit

Asuriit on tumesinine karbonaatne mineraal keemilise valemiga Cu₃(CO₃)₂(OH)₂.
Asuriit esineb looduses sageli koos malahhiidiga, kuna mõlemad on võrdlemisi sarnase keemilise koostisega. Iisraelis leidub lausa asuriidi, malahhiidi ja krüsokolla segakivi, mida nimetatakse eliasekiviks. Kuna asuriit on väga pehme kristall, kasutataksegi seda ennekõike väärisesemete ja ehete valmistamiseks.
Peenestatuna on asuriiti keskajal ja varauusajal kasutatud värvipigmendina sinise värvi saamiseks, alternatiivina lasuriidist saadavale kallihinnalisele ultramariinile.
Eero Vasar

Eero Vasar (sündinud 17. septembril 1954) on Eesti arstiteadlane, alates detsembrist 2010 Eesti Teaduste Akadeemia liige.

Elulugu

Ta omandas keskhariduse aastatel 1962–1973 Tartu 5. Keskkoolis. Õppis Tartu Riiklikus Ülikoolis aastatel 1973–1979. Pärast ülikooli lõpetamist astus E. Vasar aspirantuuri füsioloogia erialal. Alates 1991. aastast on Tartu Ülikooli füsioloogia instituudi juhataja. 1992. aastal sai ta meditsiinidoktori teaduskraadi. Alates 1992. aastast on ta Tartu Ülikooli korraline füsioloogia professor.

Isiklikku

Eero Vasara isa oli füsioloogiaprofessor Elmar Vasar, ema psühhiaater Helju Vasar, vennad psühhiaatriaprofessor Veiko Vasar ja veresoontekirurg Olavi Vasar. Tema emapoolne vanaisa oli veterinaariaprofessor Rudolf Säre.
Nikolai Klõško

Nikolai Klõško (1880 Vilnius – 9. oktoober 1937) oli Venemaa diplomaat.
Ta oli Venemaa täievoliline esindaja Eestis aastail 1920–1921.
Ta arreteeriti 2. septembril 1937 ja lasti maha.
Eesti Võrkpalli Liit

Eesti Võrkpalli Liit on Eesti võrkpalli alaliit. 
Liit koordineerib võrkpalliga seotud tegevust Eestis.

Ajalugu

Asutatud 14. detsembril 1923 Eesti Käsipalli Liiduna. Pärast II maailmasõda toimus tegevus Eesti NSV Võrkpalliföderatsioonina. Eesti Võrkpalliföderatsiooni tegevus taastati Eesti Käsipalli Liidu õigusjärglasena 1. juunil 1990. 
Liit on Rahvusvahelise Võrkpalliföderatsiooni (FIVB) ja Euroopa Võrkpalli Konföderatsiooni (CEV) liige alates 22. juulist 1992.
Liikmesus Eesti Spordi Keskliidus taastati 17. mail 1990.
Alates 1. jaanuarist 2002 kannab nime Eesti Võrkpalli Liit (lühend EVF, tuletatud ingliskeelsest nimetusest Estonian Volleyball Federation).
Kahala soo

Kahala soo on soo Harju maakonnas Kuusalu vallas. Soo pindala on 353 ha. Soo jääb Lahemaa rahvuspargi territooriumile.
Soos asub Kahala järv.
Soo turbakihi paksus on kuni 4,4 m.
Tartu Mill

Tartu Mill (2010. aastani Tartu Veski) on Tartus tegutsev Eesti ettevõte, mis toodab ja impordib jahu ja teisi jahutooteid. Tartu Mill asutati 2000. aastal.
Tartu Mill kuulub Eesti kapitalile – selle omanik on Tiigi Keskus, mille taga on Tartu Milli kauaaegne juhataja Uuno Lausing ning nõukogu liige Romet Puhk. Äripäeva hinnangul maksis osalus eestlastele suurusjärgus 20 miljonit eurot. 2014. aasta kevadeni oli osanike seas ka Saksa jahutootja Saalemühle Alsleben.
Firma on paistnud silma spordiürituste sponsorina nagu 2012. aastast toimuv linnatriatloni võistlus Tartu Mill Triathlon (Tartu Mill Triathlon 2012, Tartu Mill Triathlon 2013, Tartu Mill Triathlon 2014).
2013. aastal teenis firma Eesti toiduainetööstuse ettevõtetest suurima kasumi, 5 miljonit eurot. 2013. aastal pälvis Tartu Mill EASi ettevõtlusauhindade konkursil võidu parima eksportööri kategoorias. Tartu Milli on nimetatud Eestis "sisuliselt monopoolseks".
Ettevõttele kuuluvad alates 2008. aastast Lätis Dobeles asuva jahuveski enamusaktsiad.
Tallmeister

Tallmeister (vene keeles шталмейстер, saksa keeles Stallmeister) oli keskajal ja uusajal õukonna liige, kelle ülesanne oli hobuste eest hoolitseda. 
Tallmeister oli Venemaa keisririigi õukonnateenistuse III klassi teenistusaste, mis oli võrdne tsiviilteenistuse salanõuniku auastmega.
Spede Pasanen

Spede Pasanen (õieti Pertti Olavi Pasanen; 10. aprill 1930 Kuopio – 7. september 2001 Kirkkonummi) oli soome komöödianäitleja, tele- ja filmirežissöör ja -produtsent. 
Leiutajana esitas ta patenteerimiseks poolsada leiutist, millest patenteeriti teadaolevalt 10.

Karjäär

Spede Pasanen alustas oma näitlejakarjääri episoodiliste rollidega 1950. aastate soome filmides. Koomikuna esines ta kõigepealt 1960. aastate algul raadios, esitades enda kirjutatud sketše.
Pärast edukat osalemist 1964. aastal valminud filmis "X-Paroni" otsustas Spede ise filme tegema hakata. Koos Jukka Virtase ja Ere Kokkosega tegi ta 1960. aastatel mitu komöödiafilmi, mis võitsid ülisuure populaarsuse. Nende filmimise käigus leidis Spede ka oma tulevased lahutamatud koostööpartnerid, Vesa-Matti Loiri ja Simo Salmise. 
1960. aastatel alustas Spede ka telesketšide sarjade tegemist. Televisioonis nautisid pikaajalist populaarsust muu hulgas tema "Spede show", "Speden Spelit", "Vesku show" ja "Kymppitonni".
Enamik tema filme olid väikese eelarvega ja kiiruga tehtud; sageli valmis tal mitu filmi aastas. Populaarsusest hoolimata teenisid Spede filmid ja telesketšid ka palju kriitikat. Kriitikud pidasid tema filme primitiivseteks ja sisututeks ning nalju maitsetuteks. Spede loodud tegelastest on kõige kuulsam umbes 20 filmis esinenud Vesa-Matti Loiri kehastatud Uuno Turhapuro.
Spede Pasanen oli tuntud ka leiutajana; ta registreeris üle 50 patendi. 
Spede suri keset golfimängu saadud infarkti. Tema maeti Helsingi Hietaniemi kalmistule.

Tunnustused

Kõigi aegade suurima soomlase hääletusel 2004. aastal sai Spede Pasanen 17. koha.
Edise mõis

Edise mõis (saksa keeles Etz) oli rüütlimõis Jõhvi kihelkonnas Virumaal. Nüüdisajal jääb mõis Ida-Viru maakonda Jõhvi valda. Mõisa kõrvalmõis oli Konju mõis.
Keskajal oli mõis ehitatud vasallilinnuseks (Edise vasallilinnus). Liivi sõjas, 1558. aasta mais vallutasid linnuse Vene väed ja purustatud linnust tõenäoliselt hiljem ei taastatud.
Mõisat on esimest korda mainitud 1477 ja siis kuulus see Tuvedele (hilisemad Taubed). 17. sajandil said mõisa omanikuks Maydellid, hiljem on omanikud olnud Rosenid. Mõisa viimased (enne 1919. aasta võõrandamist) omanikud olid Sofie von Jermalov ja Katharine von Baer. Pärast võõrandamist sai mõisasüdame omanikuks sõjaväelane ja poliitik Aleksander Tõnisson.
Mõisas asunud ait-kuivati on tänapäeval muudetud söögikohaks Valge Hobu Trahter.
Riidaja vald

Riidaja vald (saksa keeles Gemeinde Morsel-Podrigel) oli vald Helme kihelkonnas Viljandimaal, hiljem Valgamaal.
1. aprillil 1939 arvati vald uue Põdrala valla koosseisu.
Tuntud inimestest on vallas sündinud vaimulik Jaak Taul, etnoloog ja sõjaväelane Ferdinand Linnus, näitleja Meta Luts, haridustegelane ja poliitik Andres Dido.
K-Rauta

K-Rauta on Soome kontsernile Kesko kuuluv raua- ja ehitustooteid müüv kauplustekett. K-rauta kaupluseid leidub Soomes, Rootsis, Eestis, Lätis ja Venemaal. 
Aprillis 2017 avati K-Rauta koos K Senukai kauplusega Tallinnas. 
Eestis haldab kaupluste ketti AS Kesko Senukai Estonia. Eestis asuvad K-rauta kauplused Tallinnas Haaberstis ja Tondil, Tartus, Pärnus, Rakveres, Kuressaares, Valgas ja Võrus.
Rahvusooper Estonia

Tänapäev

Teatri loominguline juht ja peadirigent on 2012. aastast Vello Pähn, peadirektor aastast 2009 on Aivar Mäe ja balleti kunstiline juht aastast 2009 on Toomas Edur.
Teatri hooaeg vältab 10 kuud – septembrist kuni juunini. Selle aja jooksul mängitakse keskmiselt 250 etendust 26 lavateosega. Rahvusooper Estonia repertuaaris on klassikalised ooperid, operetid ja balletid, harvem mängitakse ka kaasaegsemaid teoseid, sealhulgas muusikale, ning eesti heliloojate algupärandit.
Rahvusooperis on 25 solisti, balletitruppi kuulub 57 tantsijat, ooperikoori 56 lauljat, sümfooniaorkester on 93-liikmeline.
Rahvusooperi suur saal mahutab 690 pealtvaatajat, väiksemate lavavormide esitamiseks on ehitatud talveaed. 
Estonia teatrihoones etenduvad sageli ka külalisteatrite tükid, toimuvad pidustused ning riikliku tähtsusega sündmused.

Ajalugu

Estonia teater sai alguse 1865. aastal asutatud Estonia Seltsi tegevusest. 19. sajandil esitati peamiselt rahvatükke ning nalja- ja laulumänge. Korrapärasem teatritegemine sai alguse 1895. aastal. Tõsisem draama jõudis lavale 20. sajandi algul.
Kutseline teater sai Estoniast 1906. aastal. 1907. aastal etendati esimene operett – Hervé "Mamzelle Nitouche", 1908. aastal esimene ooper – Conradin Kreutzeri "Öömaja Granadas".
1913. aastal valmis Estonia teatri hoone.
1922. aastal etendati esimene ballett – Léo Delibes'i "Coppèlia". Esimese eesti ooperi – Evald Aava "Vikerlased" – esmaettekanne Estonias oli 1928. aastal. Esimene eesti ballett – Eduard Tubina "Kratt" jõudis lavale 1944. aastal.
1944. aasta märtsipommitamisel hävis Estonia teatri hoone. 13. juulil 1946 avati teatri taastatud kontserdisaal. Sel puhul peetud miitingul hüüdis EK(b)P KK sekretär Eduard Päll: "Kuid keegi ei suuda maha kustutada viha nende varemete tekitajate vastu!" Maja taastati 1947. aastal.
1949. aastal lõpetati draamatrupi tegevus ning aastast 1950 kandis teater nimetust Eesti NSV Riiklik Akadeemiline Ooperi- ja Balletiteater Estonia.
St. Catharinesi Eesti Selts

St. Catharinesi Eesti Selts (inglise keeles St. Catharines Estonian Society) on Kanada eestlaste selts, mis tegutseb Kanadas Ontario provintsis St. Catharinesis. Seltsi esimees on Jaan Eichenbaum.
TEDxTallinn

TEDxTallinn on Tallinnas korraldatav TEDx konverents.
Esimene TEDxTallinn toimus 20. novembril 2009 KUMU Kunstimuuseumi konverentsisaalis. Samas kohas peeti ka teine konverents 25. mail 2010. Kolmas TEDxTallinn (alapealkirjaga "Tulevik sünnib täna") leidis aset Salme Kultuurikeskuses 18. aprillil 2011 ning neljas (alapealkirjaga "Nihe") 4. mai 2012 teatris NO99. 2013. aasta konverents "Piiri peal" toimus 3. mail Salme Kultuurikeskuses. 2014. aasta TEDx peeti 9. mail Kumus.
Tallinnas on samuti korraldatud TEDxLoodusele (alapealkirjaga "Looduse vastu ei saa"; 22. oktoober 2011 Rocca al Mare Koolis) ja TEDWomen ("Reshaping the Future"; 7.–8. detsember 2010 kino Artis kohvikus).
1950. aasta ujumise Euroopa meistrivõistlused

1950. aasta ujumise Euroopa meistrivõistlused toimusid Austrias Viinis  20. kuni 27. augustini. 
Poliitika mõjutas tugevalt toimumiskoha valikut ja sellele järgnenud vaidlust 1950. aasta meistrivõistluste üle. LEN oli meistrivõistlused algselt määranud Ungarile, kus võistluspaigaks oli nimetatud Budapest. Külma sõja tõttu tekkinud poliitilised pinged sundisid Ungari ujumis föderatsiooni keelustama sissesõiduviisasid mitmetele Lääne-Euroopa riikidele, öeldes, et nad ei suuda nende riikide osalemist tagada. Sel hetkel otsis LEN uut asukohta, arvestades kandidaatidena Barcelonat, Milanot ja Viini . Valik langes Austria pealinnale, mille okupeerisid Prantsusmaa, Suurbritannia, USA ja Nõukogude Liit. Isegi Viin jaotati sarnaselt Berliiniga neljaks tsooniks ja rajatised, kus meistrivõistlused pidid toimuma, asusid Nõukogude okupatsioonitsoonis. Meistrivõistluste mitte toimumine Budapestis tõi kaasa kõigi Ida-Euroopa riikide, välja arvatud Jugoslaavia, võistkondade osalemisest loobumise ning asjaolu, et võistluspaik asus Viini Nõukogude tsoonis, põhjustas Hispaania ja Suurbritannia mitteosalemise. Kokku osales meistrivõistlustel vaid kaksteist riiki.
Aabla

Aabla (ka: Abla) on endine küla praeguses Harju maakonna Kuusalu vallas, Aablahe ääres. Maa jagamisel Kiiu ja Kolga mõisa vahel jagati ka küla kaheks, tänaseks Kiiu-Aablaks ja Kolga-Aablaks.
Küla nimi pärineb lahe nimest, mis on algselt olnud h-alguline ja mille algusosa on puunimest haab.
Columbus (moodul)

Columbus on Rahvusvahelise kosmosejaama teaduslaboratoorium, mis on Euroopa Kosmoseagentuuri (ESA) suurim ühekordne panus Rahvusvahelisse kosmosejaama.
Moodul ehitati Torinos, Itaalias ning selle viis missiooni STS-122 raames kosmosesse kosmosesüstik Atlantis. Columbus on ühendatud Harmony külge. Columbus on 7 m pikk ja selle diameeter on 4,5 meetrit. Mooduli tühimass on 10,3 tonni ja koos varustusega kaalub see 12,8 tonni. Mooduli tööd juhib Saksa Kosmoseagentuur.
2008. aasta seisuga oli Columbuse ehitusele, selles sooritatavatele teaduskatsetele ja mooduli maapealse juhtimiskeskuse jaoks kulunud 2 miljardit eurot.
Schladming

Schladming on linn Austria keskosas Steiermargi liidumaal.
Linna geograafilised koordinaadid on 47° 23′ 39″ N, 13° 41′ 21″ E.
1. jaanuaril 2011 elas Schladmingis 4477 inimest.
2015 liideti Schladmingiga Pichl-Preuneggi ja Rohrmoos-Untertali vald. 1. jaanuaril 2017 elas Schladmingis 6715 inimest.
Linn on populaarne turismi sihtkoht ja suusakuurort.
Schladmingis peetakse 2013. aasta mäesuusatamise maailmameistrivõistlused. Samas toimusid ka 1982. aasta mäesuusatamise maailmameistrivõistlused.
Tartu linnavolikogu valimiste saksa valimisbüroo

Tartu linnavolikogu valimiste saksa valimisbüroo (saksa keeles Deutsches Wahlbüro der Dorpater Stadtverordnetenversammlung) oli Tartu linnavolikogu valimistel (1906., 1910. ja 1914. aasta Tartu linnavolikogu valimistel) saksa kogukonnaga seotud valimistegevusi juhtinud büroo.
Büroo tööd korraldas kantselei, mille eesotsas oli eesistuja. Büroo koosnes kitsamast liikmete ringist (nimetati vahetuteks liikmeteks) ja laiemast ringist (nimetati agentideks). Agendid täitsid kantselei määratud ülesandeid.
Käsnad

Eesti liigid

Eesti magevetest on leitud neli liiki käsni: järvekäsn (Spongilla lacustris), tavaline jõekäsn (Ephydatia fluviatilis), Mülleri jõekäsn (Ephydatia mülleri) ja mageveekäsn Eunapius fragilis. Andmed nende liikide levikust Eesti jõgedes ilmusid 2007. aastal ajakirjas Fundamental and Applied Limnology/Archiv für Hydrobiology 2007, Vol.168/1: 93-103.

Eluviis

Käsnad elavad vees.
Erinevalt enamikust loomadest on käsnad liikumatud. Nende elu möödub substraadile kinnitunult ja nad on filtertoidulised.
Ideedeajalugu

Ideedeajalugu on interdistsiplinaarne teadusharu, mis tegeleb ideede ülekandumise ajaloo uurimisega, nii kultuuride kui teadmisvaldkondade siseselt kui väliselt. Ideedeajalugu sisaldab paljude teaduste ajalugu, peamised on filosoofia (eelkõige poliitiline filosoofia ja moraalifilosoofia), teoloogia, politoloogia, õigusteadus, majandus, rahvusvahelised suhted.
Ideedeajaloo kui eraldi uurimisvaldkonna kujunemine on tugevasti seotud Arthur Lovejoy töödega, eriti tema raamatuga Great Chain of Being: A Study of the History of an Idea (1936). A. Lovejoy arvates ideed on tsüklilised ja neis pole progressi. ideed on ajatud ja probleemid on universaalsed. Idee-ühikud on ideoloogiate ehituskivid. Ideedeajalugu on uurte mõtlejate järgnevus, autorit pole vaja uurida: väidete tähendus on leitav tekstist endas.
Ideed on kas kirjeldavad (milline on inimese loomus, kuidas nad omavahel suhtlevad) või normatiivsed (kuidas peab inimene käituma, milline on õige ühiselu korraldus).
On 2 ideeajaloolist meetodit: kanooniline e tekstuaalne (A. Lovejoy) ja ajalooline e kontekstuaalne (Cambridge`i koolkond; Quentin Skinner jt).
Nganassaani keel

Nganassaani keel on samojeedi keel, mida kõneles Taimõri poolsaare edela- ja keskosas 2002. aasta Venemaa rahvaloenduse andmetel 500 nganassaani kokku 830 nganassaanist. 2010. aasta Venemaa rahvaloenduse andmetel oskas Venemaal nganasaani keelt 125 inimest.
Uurali keelkonna kõigile keeltele omaselt on nganassaani keel soovõrdne, selles puudub grammatiliselt sugu.
Nganasaani keelt peetakse tõsiselt ohustatud keeleks.
Magnus von Essen (1796–1869)

Heinrich Magnus Wilhelm von Essen (vene: Максим Максимович Эссен; 8. oktoober (vkj 27. september) 1796 Malla mõis – 8. oktoober (vkj. 26. september) 1869 Porkuni mõis) oli baltisaksa poliitik.
Heinrich Magnus Wilhelm von Essen sündis Liivi, Ubasalu ja Malla mõisniku, Eestimaa tsiviilkuberneri Otto Wilhelm von Esseni ja Gertrude Margarethe Stael von Holsteini pojana.
Ta teenis Venemaa ratsakaardiväes, kus sai rittmeistri auastme.
1845–1848 oli ta Eestimaa rüütelkonna peamees ning hiljem Liivimaa tsiviilkuberner. Ta oli salanõunik ning kammerhärra.
Talle kuulusid Porkuni, Salla, Tammiku ja Mõisamaa mõis.
Pihukirves

Pihukirves on kivist käsitööriist, mida valmistasid ja kasutasid Acheuli kultuuri inimesed. 
Pihukirved on enamasti pikliku ja pikitelje suhtes sümmeetrilise kujuga, üks ots teravam ja teine ümaram.
Esimene joonistus pihukirvest ilmus Briti väljaandes 1800. aastal. Enne, kui selgus pihukirveste otstarve eelajaloolise tööriistana, pidasid inimesed neid loodusliku või üleloomuliku päritoluga esemeteks ja seostasid tormide või pikselöökidega.
Liginiški

Liginiški (vene keeles Лигинишки) on Läti linna Daugavpilsi osa. Asub Daugava jõe lõunapoolsel kaldal. Aastal 1864 asus seal Liginiški poolmõis, mille juures pruuliti õlut. Aastast 1953 Daugavpilsi koosseisus.